**O sto rokov**

O sto rokov bude u nás celkom

iný svet.

Tvrdí to už teraz jeden múdry.

Nebudú sa ženy krášliť v púdri

a každý z nás bude

veľmi bohatý.

Na Mesiaci vybudujú

závod na šaty,

z Jupitera dovezieme

pekné kravaty,

na Venuši budú linky

plniť žlté limonády,

Mars vyrobí zubné pasty

na zuby od čokolády.

Autá znížia spotrebu

takmer na nulu,

traktor ľahko predbehne

rýchlu formulu,

lietadlá nám nahradia

mestskú dopravu,

kozmická loď pristane

v strede prístavu,

o bicykloch nebola zatiaľ žiadna reč.

No a čo sa vlaku týka,

potom sa už nestane,

že vám ujde preč.

Družice vraj začnú žiakom

našepkávať v škole

(napr. prečo je tá pieseň v dure,

prečo iná v mole),

každý bude smelo písať

prstom na tabuľu,

v parlamente isto zrušia

trojku, štvorku, guľu,

atakďalej, atakďalej.

Jednoducho – všade bude raj.

Berte prosím tieto správy

So slovíčkom – vraj.

To len jeden múdry hlása,

že tu bude o sto rokov

tak dobre a taká krása.

A ten múdry

a ten chytrý,

vieme, že je priamo z Nitry.

Z tajných máme

správy,

že má desať rokov,

že sa volá Jožko Múdry

a býva len zopár blokov od

školy.

Je to veľký výmyselník,

ktorého vraj vymýšľanie

nebolí.

Včera mali zo slohu

písať zvláštnu úlohu:

Ako bude o sto rokov

vyzerať náš svet.

O sto rokov bude Jožko

dávno v dôchodku.

No dnes dostal za tú prácu

veľkú jednotku.